**Uunga siunnersuut:**

**Aatsitassanut tunngasunik suliaqarneq pillugu Inatsisartut inatsisaata allanngortinneqarnera pillugu Inatsisartut inatsisaat**

(Aatsitassanut Ikummatissanullu Aqutsisoqarfik aamma Aatsitassanik Suliassaqarfinnut Avatangiisinut Aqutsisoqarfik pillugit aalajangersakkat atorunnaarsinneqarnerat, kiisalu kukkusumik innersuussinerup naqqinneqarnera)

**§ 1**

Aatsitassanut tunngasunik suliaqarneq pillugu Inatsisartut inatsisaanni nr. 26, 13. juni 2023-meersumi makkua allanngortinneqarput:

**1.** § 23 imatut oqaasertalerneqarpoq:

" **§ 23.** Naalakkersuisut aatsitassanut suliassaqarfimmi Inatsisartut inatsisaanni pineqartunut ilaasumi, allaffissornikkut oqartussaapput.

*Imm. 2.* Aatsitassat, aatsitassarsiorluni ingerlataqarnerit, nunap iluata toqqorsivittut imaluunniit aatsitassarsiorluni ingerlatanut tunngatillugu siunertanut allanut atorneqarnera, nukissiuuteqarnermi ingerlataqarnerit tassunga atasut aammalu ingerlataqarnerit allat tassunga atasut tamaasa pillugit pissutsit Inatsisartut inatsisaanni pineqartunut ilaasut tamarmik, ataatsimoortumik akuutitsiviusumillu oqartussamit suliarinninnertut isumagineqassapput.

*Imm. 3.* Aatsitassanut suliassaqarfik, Inatsisartut inatsisaanni pineqartunut ilaasoq, pillugu oqartussat suliarinnittarnerat, pisinnaatitsissummik pigisaqartut allallu Inatsisartut inatsisaanni pineqartunut ilaasut, oqartussamut ataasiinnarmut attaveqaqateqartussaanerat aammalu nalunaarutinik, allakkianik aalajangiinernillu ilaalu ilanngullugit oqartussamit tassannga tigusaqartartussaanerat, pillugu tunngaviusoq malillugu aaqqissuunneqarput.  
 *Imm. 4.* Oqartussamik, pisinnaatitsissummik pigisaqartunut allanullu suleqatigisartakkanut Inatsisartut inatsisaanni matumani pineqartunut ilaasunut tunngatillugu aatsitassanut suliassaqarfik pillugu allaffissornikkut attaveqaqatigiinnermik isumaginnittussamik, Naalakkersuisut toqqaassapput.

*Imm. 5.* Imm. 2 malillugu oqartussat suliarinninneranni ilaatinneqarput, ingerlatassanut pissutsinullu Inatsisartut inatsisaanni pineqartunut ilaasunut tunngatillugu, inatsisit maleruagassallu allat. Taamaattoq inatsisit imaluunniit maleruagassat allat malillugit oqartussat allat oqartussatut suliarinnittussaasimappata, tamanna atuutissanngilaq."

**2.** § 24 imatut oqaasertalerneqarpoq:

” **§ 24.** Pinngortitamut avatangiisinullu tunngasut pillugit aalajangiinerit naammagittaalliuutigineqarsinnaanerat pillugu aalajangersakkanik Naalakkersuisut aalajangersaassapput."

**3.** § 53 imatut oqaasertalerneqarpoq:

" **§ 53.** Pisinnaatitsissummik pigisaqartoq qanoq annertutigisumik Kalaallit Nunaanni aatsitassanik suliareqqiissanersoq, § 43 naapertorlugu akuersissummi aalajangersarneqarsinnaavoq. Taamaattoq Kalaallit Nunaanni suliareqqiineq annertuumik annertunerusunik aningaasartuuteqartussaanermik imaluunniit ajoqutissartaqartussaanermik malitseqartussaappat, suliareqqiineq Kalaallit Nunaata avataani pisinnaavoq."

**§ 2**

Inatsisartut inatsisaat manna ulloq 1. januar 2026 atuutilerpoq.

*Namminersorlutik Oqartussat, ulloq xx. xxx 2025*

Naalakkersuisut Siulittaasuat